Henry Robin Ian Russell, 14. hertug av Bedford

Henry Robin Ian Russell (født 21. januar 1940, død 13. juni 2003) var en britisk adelsmann. Han var den fjortende hertug av Bedford fra 2002 til sin død året etter. Fra 1953 til 2002 hadde han som arving til hertugtittelen ærestittelen marki av Tavistock.

Han fikk sin utdannelse ved Institute Le Rosey i Sveits og Harvard University. I begynnelsen av 1970-årene tok han over driften av familiens gods, Woburn Abbey, som faren hadde åpnet for publikum i 1955. I tillegg til å fortsette moderniseringen av godset grunnla han Woburn Golf and Country Club. Han hadde også planer om å starte en større temapark på godset. 

I begynnelsen av 1990-årene fikk han et hjerneslag, som førte til at han ikke var i stand til å fullføre sine planer. Han var allikevel aktiv i driften av godset, og sammen med sin kone Henrietta deltok han i BBCs serie Country Houses hvor han fortalte om livet på Woburn Abbey. 

Etter nok et slag døde han i 2003, bare et år etter sin far. Han hadde på det tidspunkt allerede overlatt driften av godset til sin sønn, som etterfulgte ham som hertug.

Referanser 

Engelske hertuger og hertuginner
Personer fra London
Personer fra Cape Town
Fødsler i 1940
Dødsfall i 2003